Diari Oficial de la Generalitat Valenciana


Sumari del DOGV 3040, del 22-07-1997 (1997/8672)

RESOLUCIÓ, de 8 de maig de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació per al Desenvolupament del Con Sud.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3040

Data del DOGV
:   22-07-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8672


Data del document
:   08-05-1997

Organisme emissor
:   Conselleria de Presidència

Tipus de document
:   Resolució

RESOLUCIÓ, de 8 de maig de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació per al Desenvolupament del Con Sud.  
Vist l'expedient pel qual se sol·licita inscriure en el Registre de Fundacions de la Comunitat Valenciana la denominada Fundació per al Desenvolupament del Con Sud, incoat en data 16 d'abril de 1997, amb número de registre 24.366, pel senyor Justo Nieto Nieto, rector de la Universitat Politècnica de València, en representació de la Fundació, en base als següents:  
Fets  
Primer  
Que en data 30 de gener de 1997, el senyor Justo Nieto Nieto, en qualitat de rector, en nom i representació de la Universitat Politècnica de València; el senyor Arturo Virosque Ruiz, com a president de la Cambra Oficial de Comerç, Indústria i Navegació de València; i el senyor Juan Antonio Mompó Ochoa, com a president de l'Autoritat Portuària de València, van comparéixer davant el senyor José Luis López Rodríguez, notari de l'il·lustre Col·legi de València i van manifestar en aquest acte la voluntat de constituir la denominada Fundació per al Desenvolupament del Con Sud, constitució que es durà a efecte mitjançant escriptura de la mateixa data i número de protocol 220, atorgada pel notari esmentat. Així mateix, el senyor José María Jiménez de Laiglesia, com a president de la Confederació Empresarial Valenciana, va ratificar el contingut íntegre de la citada escriptura, mitjançant diligència de data 31 de gener de 1997, en qualitat igualment de fundadora.  
A l'esmentat acte de constitució, van comparéixer també el senyor Francisco Morant Anglada, el senyor Pedro Coca Castaño i el senyor Rafael del Moral Carro, en el seu propi nom i dret, per a acceptar el seu nomenament de suplents dels representants de patrons de la citada Fundació, concretament el senyor Francisco Morant Anglada, supliria el rector de la Universitat Politècnica; el senyor Pedro Coca Castaño, supliria el president de la Confederació Empresarial Valenciana i el president de la Cambra Oficial de Comerç, Indústria i Navegació de València; i el senyor Rafael del Moral Carro, supliria el president de l'Autoritat Portuària de València.  
Segon  
Segons l'article 5 dels estatuts, la Fundació tindrà els següents fins:   
· Fomentar la formació dels recursos humans i la igualtat d'oportunitats a l'accés a aquesta formació.  
· Enfortir les relacions culturals, científiques, universitàries i empresarials així com els intercanvis comercials entre els països del Con Sud i la Unió Europea.  
· Fomentar la innovació i desenvolupament tecnològic.  
· Fomentar la competitivitat industrial a través de la formació, investigació i desenvolupament tecnològic.  
Per al compliment dels seus fins la Fundació desenvoluparà les activitats descrites en l'article 6 dels citats estatuts.  
Seran beneficiaris de la Fundació i, per tant, potencials receptors dels seus serveis, d'acord amb l'article 7 estatutari, qualsevol persona o col·lectiu de persones tant físiques com jurídiques que sol·liciten els serveis i prestacions de la Fundació en qualsevol de les seues diferents vessants, ja siga en demanda de formació universitària o especialitzada o bé de desenvolupament de projectes tendents a l'aplicació de noves tecnologies que milloren la competitivitat i presència de sectors productius propis del seu àmbit territorial.  
Tercer  
El capital de la Fundació és de vint-i-vuit milions tres-centes setanta-una mil sis-centes (70.628.307) pessetes, aportat de la següent forma:   
La Universitat Politècnica de València, aporta els drets que ostenta sobre «L'estudi per a la determinació dels itineraris formatius en la Universitat Literària d'Uruguai», valorats en onze milions set-centes mil (39.092.012) pessetes.  
La Cambra de Comerç, Indústria i Navegació de València; la Confederació Empresarial Valenciana; i l'Autoritat Portuària de València, aporten cada una d'elles la quantitat de quaranta mil dòlars USA (40.000 usd), equivalents al canvi en la data de la carta constitucional, a cinc milions cinc-centes cinquanta-set mil dues-centes (5.557.200) pessetes.   
Les dotacions corresponents a les tres entitats citades en últim lloc, es fan efectives parcialment pel que fa a un 25%, mitjançant el seu ingrés en el compte de la Fundació. Açò equival a un ingrés de deu mil dòlars USA (10.000 usd) per cada una de les tres entitats esmentades, i es comprometen a efectuar la resta de l'aportació en un termini màxim de dos anys. L'acreditació d'aquestes aportacions dineràries figura en els justificants d'abonament en compte de les entitats financeres, Bancaixa, Caja de Ahorros del Mediteráneo i Banco de Valencia, incorporats a l'expedient.  
Quart  
D'acord amb allò que s'ha previst en l'estipulació quarta de l'acta fundacional i el títol tercer dels estatuts, el Patronat és l'òrgan de govern de la Fundació. Es trobarà compost per un màxim de 31 membres, que s'estructuraran en tres grups: grup1: Universitat Politècnica de València, la representació de la qual actualment recau en el seu rector, amb un vot ponderat d'un terç dels vots del Patronat; grup 2: grup d'empreses, amb un màxim de 15 membres; grup 3: grup d'institucions, fins un màxim de 15 membres.  
El Patronat inicial queda compost per les següents persones:  
President:   
- El senyor Justo Nieto Nieto, en qualitat de rector de la Universitat Politècnica de València, i com a suplent d'aquest, el senyor Francisco Morant Anglada, vicerector de Centres a l'Estranger.  
Vocals:  
- El senyor José María Jiménez de Laiglesia, en qualitat de president de la Confederació Empresarial Valenciana, i com a suplent seu, el senyor Pedro Coca Castaño.  
- El senyor Arturo Virosque Ruiz, en qualitat de president de la Cambra Oficial de Comerç, Indústria i Navegació de València, i com a suplent seu, el senyor Pedro Coca Castaño, membre del ple d'aquesta cambra.  
- El senyor Juan Antonio Mompó Ochoa, en qualitat de president de l'Autoritat Portuària de València, i com a suplent seu, el senyor Rafael del Moral Carro, director tècnic d'aquesta entitat.  
Cinqué  
Que en la citada estipulació quarta, el Patronat decideix conferir poder al senyor Justo Nieto Nieto, perquè puga exercitar en nom de la Fundació les següents facultats:  
«Comprar i vendre mercaderies i valors mobiliaris dins i fora de borsa; firmar factures, coneixements, guies, sol·licituds i declaracions jurades; requerir protestos pro falta d'acceptació o de pagament; aprovar o impugnar comptes; seguir, obrir i cancel·lar al Banc d'Espanya, en qualsevol localitat, o en qualsevol un altre banc o establiment, comptes corrents ordinaris, firmant a l'efecte talons, xecs, ordres i altres documents i retirant quaderns de talons o xecs; efectuar pagaments i cobrar sumes degudes per qualsevol títol; retirar de les oficines de comunicacions cartes, certificats, despatxos, paquets, girs postals o telegràfics i valors declarats, i de les companyies ferroviàries, navilieres i de transport en general, duanes i agències, els gèneres i efectes remesos; formular protestes i reclamacions i fer deixos de compte i abandó de mercaderies; alçar protestes d'avaries; fer i contestar requeriments notarials; contractar assegurances contra riscos de transport, incendis i accidents de treball, firmant les pòlisses o documents corresponents i cobrant, en el seu cas, les indemnitzacions.   
Transigir drets i accions; sotmetre's al juí d'àrbitres o d'amigables componedors; comparéixer per sí o per procuradors, mitjançant l'atorgament a l'efecte dels oportuns poders, davant tota classe d'autoritats, jutjats, audiències, jurats, tribunals, delegacions, comissions, comités, sindicats, fiscalies, ministeris, Magistratura de Treball; caixa i instituts nacionals, dependències de l'estat, província o municipi i qualssevol altre organisme, promovent, instant, seguint o desistint expedients, plets, causes o juís de qualsevol classe.»  
Amb les limitacions expressades en l'article 14.1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.  
Per tant, i singularment o especialment, de dites facultats expressament s'exclouen les següents:  
a) La facultat de decidir l'alienació o gravamen dels béns i drets descrits en l'article 19.1 de la llei citada o per a comprometre en àrbitres d'equitat o per a celebrar transaccions sobre tals béns o drets.  
b) La facultat d'acceptar llegats o donacions amb càrregues que puguen desnaturalitzar el fi fundacional.  
c) La facultat de repudiar herències o llegats o de deixar d'acceptar donacions.  
d) La facultat d'autocontratació, de l'article 26 de la Llei de Fundacions mencionada.  
e) Per a modificar els estatuts o fusionar-se amb una altra fundació quan ho haja prohibit el fundador.  
f) Per a augmentar el percentatge de les despeses d'administració per damunt del 10 % dels ingressos o rendes netes de l'exercici.  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució replega al títol I, capítol II, secció II, article 34, el dret de fundació per a fins d'interés general.  
Segon  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en aquest cas.  
Tercer  
Examinats els fins de la Fundació, la dotació així com les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb allò que s'ha establit en l'article 11.b del Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.  
Quart  
La carta fundacional i els estatuts continguts en l'escriptura pública de 30 de gener de 1997, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte el fi que persegueix segons l'article 5 dels seus estatuts.  
Cinqué  
Que les facultats s'han conferit de conformitat amb l'article 14 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.  
Sisé  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels Decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana i l'article 10 de L'Ordre de 23 de maig de 1996, en la redacció donada a aquesta per Ordre de 25 de novembre de 1996, en què es refereix a l'estructura administrativa a nivell de servei.  
Vistos, la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat únics de la Comunitat Valenciana, i les altres normatives de pertinent aplicació, resolc:  
Primer  
Inscriure com a fundació la denominada Fundació per al Desenvolupament del Con Sud en el Registre de Fundacions de la Comunitat Valenciana amb el número 272 (V) i classificar-la com a cultural docent. El seu domicili radicarà a València, Universitat Politècnica de València, camí de Vera, s/n. A Uruguai tindrà la seu en territori del municipi de Colonia de Sacramento o en qualsevol un altre lloc que acorde el Patronat.  
Segon  
Aprovar els estatuts pels quals ha de regir-se la Fundació, elevats a escriptura pública davant el notari de València, el senyor José Luis López Rodríguez, en data 30 de gener de 1997 i número 220 de protocol.  
Tercer  
Aprovar el nomenament del primer Patronat segons figura en l'antecedent quart d'aquesta resolució.  
Quart  
Inscriure en el Registre de Fundacions de la Comunitat Valenciana les facultats conferides al senyor Justo Nieto Nieto, descrites en l'antecedent de fet cinqué d'aquesta resolució, excloent-ne singularment i especialment les següents facultats:  
a) La facultat de decidir l'alienació o gravamen dels béns i drets descrits en l'article 19.1 de la llei citada o per a comprometre en àrbitres d'equitat o per a celebrar transaccions sobre tal béns o drets.  
b) La facultat d'acceptar llegats o donacions amb càrregues que puguen desnaturalitzar el fi fundacional.  
c) La facultat de repudiar herències o llegats o de deixar d'acceptar donacions.  
d) La facultat d'autocontractació, de l'article 26 de la Llei de Fundacions mencionada.  
e) Per a modificar els estatuts o fusionar-se amb una altra fundació quan ho haja prohibit el fundador.  
f) Per a augmentar el percentatge de les despeses d'administració per damunt del 10 % dels ingressos o rendes netes de l'exercici.  
Notifiqueu aquesta resolució, amb l'advertiment que contra aquesta, que no esgota la via administrativa, s'hi podrà presentar recurs ordinari davant aquest mateix òrgan o davant el conseller de Presidència en el termini d'un mes, comptador des de la data de la notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 8 de maig de 1997.- El director general d'Interior: José López Garrido.